BRATISLAVA. Európska banka pre obnovu a rozvoj investovala 20 miliónov eur do prvých nadradených prioritných zelených dlhopisov emitovaných Slovenskou sporiteľňou.
S dlhopismi, ktoré upísali slovenskí a zahraniční investori, sa bude obchodovať na Burze cenných papierov v Bratislave. Investícia banky podporuje prax zeleného trhu na Slovensku, čo je jedným z kľúčových cieľov banky v krajine. Banka to uviedla v tlačovej správe, ktorú zverejnila vo štvrtok.
Emisia týchto dlhopisov prispieva k pokroku Slovenska v jeho Integrovanom národnom energetickom a klimatickom pláne na roky 2021 až 2030 v súlade s požiadavkami Európskej únie.
Zároveň podporuje päť dimenzií energetickej stratégie Európskej únie, a to dekarbonizáciu, energetickú efektívnosť, energetickú bezpečnosť, domáce trhy s energiami a výskum, inovácie a konkurencieschopnosť, konštatovala banka.
Investícia Európskej banky pre obnovu a rozvoj okrem toho posilňuje odolnosť Slovenskej sporiteľne, dodržiavanie regulačných požiadaviek na získavanie financií a diverzifikáciu získavania finančných zdrojov.
"Veľmi nás teší, že sa podieľame na tejto prvej emisii zelených dlhopisov Slovenskej sporiteľne," poznamenala v tejto súvislosti Melis Ekmen Tabojerová z EBOR.